**Joshua "Josh" Patrick Allen** (21. toukokuuta 1996 Firebaugh, Kalifornia) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Hän edustaa Buffalo Billsia.

Ura
---

### Yliopisto

Allen aloitti yliopistouransa vuonna 2015 Wyomingin yliopistossa. Hän pelasi ensimmäisenä vuotenaan vain kaksi ottelua, kun hän loukkasi olkapäänsä. Vuonna 2016 Allen pelasi 14 ottelua, joissa heitti 3203 jaardia, 28 touchdownia ja 15 syötönkatkoa. Lisäksi hän juoksi 523 jaardia tehden seitsemän juoksumaalia. Hän pelasi kauden päätteeksi Poinsettia Bowlissa BUY:ta vastaan. Vuonna 2017 Allen pelasi runkosarjassa kymmenen ottelua ja kauden päätteeksi bowl-ottelun. Hän ei pelannut runkosarjan kahdessa viimeisessä ottelussa olkapäävamman takia. Hän pelasi kauden päätteeksi Famous Idaho Potato Bowlissa. Allen pelasi kaudella kaiken kaikkiaan 11 ottelua, joissa heitti 1812 jaardia ja syötti 16 touchdownia. Lisäksi hän juoksi 204 jaardia. Koko yliopistourallaan Allen heitti 5066 jaardia, 44 touchdownia ja 21 syötönkatkoa. Lisäksi hän juoksi 767 jaardia ja teki 12 juoksumaalia.

### Ammattilaisura

Allen varattiin NFL:ään vuoden 2018 varaustilaisuudessa. Allenin varasi Buffalo Bills. Allen varattiin varaustilaisuuden seitsemäntenä pelaajana ja kolmantena pelinrakentajana. Bills vaihtoi Buccaneersin kanssa varausvuoroaan korkeammalle saadakseen Allenin. Hän solmi Billsin kanssa tulokassopimuksen heinäkuussa 2018. Koko sopimuksen arvo oli hieman yli 21 miljoonaa dollaria, josta noin 13,5 miljoonaa dollaria oli allekirjoitusbonusta.

Allen aloitti kauden 2018 varapelinrakentajana, kun Nathan Peterman aloitti Billsin pelinrakentajana. Allen aloitti Billsin pelinrakentaja kuitenkin heti toisella kierroksella, kun Peterman epäonnistui ensimmäisessä ottelussa. Hän pääsi pelaamaan myös kauden avausottelussa. Hän pelasi uransa ensimmäisen ammattilaisottelun aloittavana pelinrakentajana 16. syyskuuta Los Angeles Chargersia vastaan. Ensimmäisen voittonsa hän saavutti kolmannella kierroksella Minnesota Vikingsia vastaan. Allen loukkaantui viikolla kuusi Texansia vastaan. Allen ei pelannut seuraavassa neljässä ottelussa palaten viikolla 12 takaisin pelaavaan kokoonpanoon. Koko kaudella Allen heitti 2074 jaardia syöttäen 10 maalia. Tämän lisäksi hän heitti 12 syötönkatkoa ja rähmäsi pallon kahdesti. Juosten Allen eteni 631 jaardia tehden kahdeksan juoksumaalia.

Kauden 2019 aluksi Allen nimitettiin joukkueen kapteenistoon. Bills aloitti kauden kolmella peräkkäisellä voitolla, mutta neljännessä ottelussa Bills hävisi Patriotsille 16–10. Allen sai ottelussa iskun päähänsä ja joutui jättämään ottelun kesken, mutta pystyi pelaamaan seuraavassa ottelussa. Allen aloitti kauden kaikki 16 ottelua, joista Bills voitti kymmenen päästen pudotuspeleihin. Runkosarjassa Allen heitti 3089 jaardia, syötti 20 touchdownia ja yhdeksän syötönkatkoa. Lisäksi hän juoksi 510 jaardia ja teki yhdeksän juoksumaalia. Pudotuspelin villi kortti -kierroksella Bills kohtasi Houston Texansin. Texans voitti ottelun 22–19. Allen heitti ottelussa 264 jaardia ja juoksi 92 jaardia. Lisäksi hän vastaanotti yhden touchdownin.

Kaudella 2020 Allen aloitti kaikki Billsin 16 ottelua. Allen valittiin kauden aikana neljästi AFC:n hyökkäyksen viikon pelaajaksi sekä syyskuun ja joulu-tammikuun kuukauden pelaajaksi. Bills voitti runkosarjassa 13 ottelua 16:sta ollen konferenssin toiseksi paras joukkue. Bills voitti villi kortti -kierroksella Indianapolis Coltsin 27–24. Tässä ottelussa Allen syötti kaksi maalia heittäen 324 jaardia. Lisäksi hän teki yhden juoksumaalin. Divisioonakierroksella Bills voitti Baltimore Ravensin 17–3. Allen syötti yhden touchdownin ja heitti 206 jaardia. Konferenssiloppuottelussa Bills kohtasi Kansas City Chiefsin. Chiefs voitti ottelun 38–24. Konferenssiloppuottelussa Allen hetti 287 jaardia syöttäen kaksi touchdownia. Lisäksi hän heitti yhden syötönkatkon. Runkosarjassa Allen heitti yhteensä 4544 jaardia, 37 touchdownia ja kymmenen syötönkatkoa. Lisäksi hän teki juosten kahdeksan touchdownia ja yhden vastaanottaen.

Ennen kauden 2021 runkosarjan alkua Allen teki Billsin kanssa kuuden vuoden jatkosopimuksen. Sopimuksen kokonaisarvo oli hieman yli 258 miljoonaa dollaria, josta 16,5 miljoonaa dollaria oli allekirjoitusbonusta ja 150 miljoonaa dollaria taattua rahaa.

Lähteet
-------

1. 1 2  Josh Allen Pro Football Reference. Viitattu 17.8.2021. (englanniksi)
2. ↑  Josh Allen - 2015 Game Logs Sports Reference / College Football Stats and History. Viitattu 17.8.2021. (englanniksi)
3. 1 2 3  Josh Allen - Injury History Draft Sharks. Viitattu 17.8.2021. (englanniksi)
4. ↑  Josh Allen - 2016 Game Logs Sports Reference / College Football Stats and History. Viitattu 17.8.2021. (englanniksi)
5. ↑  Josh Allen - 2017 Game Logs Sports Reference / College Football Stats and History. Viitattu 17.8.2021. (englanniksi)
6. ↑  Josh Allen Sports Reference / College Football Stats and History. Viitattu 17.8.2021. (englanniksi)
7. ↑  2018 NFL Draft Pro Football Reference. Viitattu 17.8.2021. (englanniksi)
8. ↑  Buffalo Bills trade up to draft Josh Allen at No. 7 overall  26. huhtikuuta 2018. NFL. Viitattu 17.8.2021. (englanniksi)
9. ↑  Sal Maioran: Josh Allen signs rookie contract with Buffalo Bills, will be at camp *Democrat & Chronicle*.  25. heinäkuuta 2018. Viitattu 17.8.2021. (englanniksi)
10. ↑  Jared Dubin: After trading AJ McCarron, Bills name 2017 fifth-rounder Nathan Peterman starting QB  3. syyskuuta 2018. CBS. Viitattu 17.8.2021. (englanniksi)
11. ↑  Sal Maiorana: Enough already with Nathan Peterman; Time to turn to Josh Allen is now *Democrat & Chronicle*.  9. syyskuuta 2018. Viitattu 17.8.2021. (englanniksi)
12. ↑  Nick Shook: Josh Allen (elbow) does not return in Bills' loss  14. lokakuuta 2018. NFL. Viitattu 17.8.2021. (englanniksi)
13. ↑  Josh Allen - Gamelog 2018 Pro Football Reference. Viitattu 17.8.2021. (englanniksi)
14. ↑  Brad Gelber: Buffalo Bills announce 2019 team captains  6. syyskuuta 2019. Bills Wire. Viitattu 17.8.2021. (englanniksi)
15. ↑  Josh Allen - Gamelog 2019 Pro Football Reference. Viitattu 17.8.2021. (englanniksi)
16. ↑  Players of the Week Pro Football Reference. Viitattu 17.8.2021. (englanniksi)
17. ↑  Grant Gordon: Seahawks QB Russell Wilson, Bills QB Josh Allen among NFL Players of the Month  1. lokakuuta 2020. NFL. Viitattu 17.8.2021. (englanniksi)
18. ↑  Grant Gordon: Packers QB Aaron Rodgers, Bills QB Josh Allen among Players of the Month  7. tammikuuta 2021. NFL. Viitattu 17.8.2021. (englanniksi)
19. ↑  Josh Allen - Gamelog 2020 Pro Football Reference. Viitattu 17.8.2021. (englanniksi)
20. ↑  Bills, Josh Allen agree to 6-year contract extension *The Athletic*.  7. elokuuta 2021. Viitattu 17.8.2021. (englanniksi)
21. ↑  Josh Allen Spotrac. Viitattu 17.8.2021. (englanniksi)